-Төшөмдә барыбыҙ ҙа йыйылышып киске ашты ашап ултырабыҙ икән, тим, -тип сәй табынына ултырыу менән һүҙен башлай ҡарсыҡ. – Шунда өлкән улым Ғәйфулла: “Әсәй, кәләш әйттерергә ине бит әле”, -ти. Мәйтәм: “Бик мәслихәт”. Уның, һинең, икенсе улым Ғәлиулланың Ғәфифә ҡыҙы артынан сабыулағандарын белә инем инде ул саҡ. “Бында алып ҡайтһам тығынға тура килә, үҙемә өй һалырға ине. Бына ҡустыларым да ярҙамлашабыҙ, тип тора”, -ти Ғәйфуллам. “Нисегерәк һалырһығыҙ икән, әле быныһының осона саҡ сыҡтыҡ”, -тим. “Әбеш леснигы таштан һарай һалып бирһәгеҙ, бер буралыҡ ағас, иҙән-түшәмлек таҡта бирәм, ти. Мәрҙән ағайҙан тороп ҡалған һарай менән келәт емерелеп ултыра. Һин рөхсәт итһәң, шуларҙың ташын һүтеп алыр инек”, -ти балам. Себер ҡыуылған ҡустымдың төҫө итеп күргән донъяһын бөтөртәһем килмәһә лә ризалаштым инде.